**Етно-исторически различия и интеркултурно образователно взаимодействие**

В съвременното образователно пространство е наложително да се оформи нов подход, насочен към образование за толерантност в смисъла на разбиране и уважение на различното и различния, без изпадане в крайността на постмодерната безкритична търпимост на мултикултурната изява на идентичност. Целта на подобен подход би следвало да бъде оформяне на критично мислещи и едновременно с това разумно толерантни личности. Един от възможните пътища е през комплексни анализи и подходи в полето на етно-историческите интеркултурни взаимодействия. Основна задача следва да бъде акцентирането не просто и не само върху различията на различни етнокултурни групи, взаимодействащи в различни темпорални моменти от историческия пейзаж на макро ниво, а и върху микроконтакта на ниво всекидневие отново в по-дълги или по-къси времеви периоди и междуличностните отношения на учащите се. Актуалността на подобен подход е в разбирането, че спецификите на етно-историческия образователен контекст са начин за предаване на културните и национални традиции в съвременния свят, при което основен акцент е тематизирането на казуса - възможен ли е диалог между етно-исторически сложили се общности и ако да какъв? В теоретичен план учителите се запознават със съвременните подходи за интерпретиране на актуални за нашето съвременно общество проблеми от областта на етно-историческото интеркултурно взаимодействие.